להפועל פ"ת יש מלך שערים חדש וקוראים לו גל לוי. הקשר המצוין הפך לשחקן הראשון בקבוצה שעולה למאזן דו ספרתי שערים והוא עומד על עשרה. שני האחרונים, שכבש אמש (רביעי) לרשת מכבי אחי נצרת עשוים להתגלות בסופו של דבר כחשובים ביותר של קבוצתו העונה.
הפועל אירחה את מכבי אחי נצרת, הקבוצה היחידה בפלייאוף התחתון שיכולה לראות עצמה רגועה, אחרי שהבטיחה כמעט סופית את הישארותה. הפועל הגיעה למשחק אחרי ארבעה משחקים רצופים ללא ניצחון, בהם צברה שלוש נק' ואחרי שתי תוצאות תיקו מאופסות ברציפות.
הקבוצה עלתה בהרכב על טהרת הישראלים, כשמלך השערים עד הערב, אמאדו סוקונה, נעדר בגלל כרטיסים צהובים והקשר היפני טוקוויה מוריאמה פתח על הספסל בשל מחלה.
כאלף אוהדים חלקו בפתיחת המשחק כבוד לאוהד הקבוצה, ישי ברג ז"ל, שנפטר לפני מספר שבועות בגיל 34. משפחתו כיבדה את המשחק בנוכחותה ואוהדי הקבוצה מחאו כפיים לזכרו. בסיום הקדיש הכרוז את הניצחון לברג המנוח.
הפתיחה הזכירה את הפועל של המחזורים האחרונים. הקבוצה הייתה מפוזרת והלחץ ניכר כמעט בכל פעולה שעשו שחקניה. בדקה התשיעית איבד הבלם דויד אבידור כדור ברשלנות והשאיר את החלוץ החם של נצרת, אלון בוזורגי, לדהור לבדו על פני כמעט מחצית המגרש, עד שנעצר ביציאה מצוינת של דודי אלון.
ב-19 הדקות הראשונות שתי הקבוצות עסקו בגישושים, אולם 25 הדקות האחרונות של המחצית, הזכירו את המשחק בין טוטנהאם למנצ'סטר סיטי ברבע גמר ליגת האלופות. אם לא ביכולת, לפחות בקצב ובדחיפות האירועים. בדקה ה-19 הגיעה וטעות נוספת בהגנה, הפעם באגף שמאל בו תופקד בפתיחת המשחק דניאל בורחל, אפשרה לעלאא בכר להעביר כדור קל לבוזורגי, שעמד חופשי לחלוטין ומעשרה מטרים ירה לרשת - 0:1 לנצרת.
שש דקות חלפו ועומר ורד, מהטובים שבשחקני הקבוצה היום, פרץ נהדר לרחבה והשאיר כדור מצוין לשגיא דרור שירד בלי לעצור כדור שפגע בשחקן אורח. גל לוי הסתער על הריבאונד ודחק פנימה - 1:1. ורד שיחק דקות ארוכות כשנראה שהוא פצוע, אבל הפגין משחק לחימה ושליטה מוחלטת באגף ימין.
הקצב הרצחני נמשך. בדקה ה-27 הכשיל בורחל את בכר ואמג'ד סלימאן הגביה כדור מצוין שמצא את ראשו של הבלם הברזילאי קאסיו פרננדס, שנגח ללא כל הפרעה מעל ידיו של דודי אלון. הפועל פ"ת בהלם - 1:2 לנצרת.
דניאל בורחל הוחלף כבר בחלוף חצי שעה ונתי בנימין נכנס במקומו.
בדקה ה-32 חזרה הפועל למשחק. עמית מזרחי חדר לרחבה, נפל וממצב כריעה הצליח למסור לאחור ושגיא דרור ירה מקצה הרחבה כדור שטוח וחזק שהכניע את מהדי זועבי, השוער היריב - 2:2 מטורף. עמית מזרחי קיבל הזדמנות בהרכב הפותח על חשבונו של מוריאמה וכמו בכל פעם הוכיח את עצמו במשחק מצוין, עם עבודה נהדרת במרכז השדה והרבה לחימה ונחישות. מהשחקנים הטובים ואולי הלא מספיק מוערכים של הפועל העונה.
השער השני הכניס את הפועל לטירוף והיא החלה לתקוף ללא הפסקה. בשתי הדקות האחרונות של המחצית הגיעה למצבים הטובים ביותר שלה - בדקה ה-44, פעולה מצוינת של שגיא דרור, שחלף על פני איאד חוטבה והשאיר את רם לוי חופשי לחלוטין במרכז הרחבה, אולם הבעיטה של הקפטן הלכה גבוה מעל לשער. דקה חלפה, דרור ירה כדור מצוין ממרחק, זועבי הדף בקושי ואת הריבאונד הפציץ שוורצבוים היישר לקורת השער. 2:2 בהפסקה.
במחצית השנייה הקצב ירד במעט, אולם השליטה נותרה ברגליהם של השחקנים המקומיים. מיכאל בן ברוך, החלוץ הטבעי היחיד הוחלף בבן לוי, הפועל שיחקה במערך ברצלונאי, שהוכיח את עצמו. בדקה ה-67 קרן של דניאל שוורצבוים מצאה את הראש של ירין חסן שנגע מחמישה מטרים כדור שזועבי הדף רק בקושי.
עשר דקות מאוחר יותר נכנס מוריאמה במקומו של שוורצבוים וההימור ההתקפי הוכיח עצמו מיד. בנגיעה הראשונה של הקשר היפני בכדור הוא מצא את גל לוי בתוך הרחבה. זה חלף על פני בלם יריב וירה כדור חזק שלא הותיר לזועבי שום סיכוי - 2:3 נהדר להפועל.
דרור את לוי הפכו למוציאים לפועל העיקריים של הקבוצה, כשכבשו 8 מתוך 13 השערים האחרונים שכבשה הפועל. לוי, כאמור, עלה לעשרה שערים וחלף על פני סוקונה ודרור הגיע לשמונה כיבושים העונה.
בדיוק חודשיים אחרי שאחי נצרת ניצחה בפעם הראשונה בתולדותיה את הפועל בביתה, הצליחה הפועל למנוע את הישנות המקרה וזכתה בניצחון קריטי במיוחד.
הפועל עולה למקום העשירי בטבלה עם 39 נק', שלוש יותר מרמה"ש המדורגת במקום ה-14, המוביל למשחקי המבחן ומהפועל ראשל"צ שנמצאת מתחת לקו האדום. עד לסיום העונה נותרו עוד ארבעה מחזורים. מעבר לכך, הפועל שומרת על מאזן ביתי מצוין - 30 נק'. רק שתי קבוצות - הפועל עפולה ונס ציונה צברו יותר נקודות בביתן. את שתיהן, אגב, הצליחה הפועל לנצח במגרשן הביתי.
ארבעה ימים אחרי ההפסד במפגש הקודם מול נצרת, יצאה הפועל למשחק חוץ בעכו והצליחה לנצח במגרש בו התקשתה מאוד בשנים האחרונות. בעוד חמישה ימים (שני, 19:00), היא תשוב לעכו, לעוד קרב תחתית לוהט, שהמנצחת בו תוכל להתחיל לראות את האופק הבהיר, בעוד המפסידה תשוב ותסתבך. עכו מדורגת במקום ה-11 עם נקודה פחות מהפועל פ"ת. הניצחון האחרון שבר רצף של שבעה משחקים מבלי שהצליחה לגבור על יריבתה מעיר הנמל הצפונית.